**Bendrosios sutarties sąlygos**

2. PAGRINDINĖS SUTARTIES SĄVOKOS
   1. Šioje Sutartyje vartojamos žemiau išvardintos sąvokos, kai rašomos iš didžiosios raidės, turi tokias reikšmes:

**Pirkimas** – Užsakovo atliekamas paslaugų įsigijimas su pasirinktu (pasirinktais) tiekėju (tiekėjais) sudarant projektavimo sutartį.

**Nurodymas –** bet koks raštiškas arba žodinis (kuris vėliau turi būti patvirtintas raštiškai) nurodymas, kurį dėl Sutarties vykdymo Projektuotojui duoda Užsakovo paskirtas Projekto vadovas.

**Paslaugos** – Sutartyje, jos prieduose, galiojančiuose teisės aktuose numatytos visos paslaugos, kurias Projektuotojas privalo suteikti vykdydamas Sutartį.

**Projektas** – Užsakovo pateiktos Projektavimo užduoties, privalomųjų Projekto rengimo dokumentų pagrindu ir vadovaujantis normatyvinių statybos techninių dokumentų reikalavimais bei raštiškais Užsakovo ir jo įgaliotų asmenų nurodymais Projektuotojo parengtas bei Sutarties ir teisės aktų nustatyta tvarka suderintas Statinio projektas, atitinkantis STR 1.04.04:2017 „Statinio projektavimas, projekto ekspertizė“ (ar kito galiojančio, jį pakeičiančio teisės akto) reikalavimus. Projektuotojo rengiamo Projekto sudėtis detalizuojama Sutarties Specialiosiose sąlygose ir Projektavimo užduotyje.

**Projektuotojas** – Sutarties Šalis teikianti Sutartyje numatytas Paslaugas.

**Projektavimo užduotis –** Užsakovo parengtas dokumentas, kuriame yra nurodytas projektuojamas Statinys, detalizuotos pagal Sutartį teikiamos Paslaugos, apibūdinti reikalavimai ir / ar tikslai Paslaugų teikimo atžvilgiu, nurodyta, jei tai yra taikytina, metodai ir ištekliai, kuriuos privalo naudoti Projektuotojas ir / ar rezultatai, kurių jis privalo pasiekti.

**Statinys** – Sutarties Specialiosiose sąlygose ir Projektavimo užduotyje nurodytas objektas, kurio Projektą pagal Sutartį privalo parengti Projektuotojas ir kurio statybai Projektuotojas privalo gauti statybą leidžiantį dokumentą.

**Statytojas** – Šiaulių miesto savivaldybės administracija.

**Sutartis** – Sutarties Bendrosios sąlygos, Specialiosios sąlygos ir visi jų priedai.

**Užsakovas** – UAB Geležinkelio tiesimo centras – **Šalis**.

**TID** – Transporto investicijų direkcija.

**EK** – Europos komisija.

**ES** – Europos sąjunga.

1. SUTARTIES AIŠKINIMAS

2.1. Sutartyje, kur reikalauja kontekstas, žodžiai pateikti vienaskaita, gali turėti ir daugiskaitos prasmę, ir atvirkščiai.

2.2. Kai tam tikra reikšmė yra skirtinga tarp nurodytų skaičiais ir žodžiais, vadovaujamasi žodine reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.

2.3. Sutarties trukmė ir kiti terminai yra skaičiuojami kalendorinėmis dienomis ir kalendoriniais mėnesiais, jei Sutartyje nenurodyta kitaip.

1. PROJEKTUOTOJO TEISĖS IR PAREIGOS

3.1. Projektuotojas įsipareigoja:

3.1.1. Užsakovo vardu gauti privalomuosius Statinio Projekto rengimo dokumentus (prisijungimo sąlygas, specialiuosius reikalavimus, visus reikiamus sutikimus, suderinimus ir kt.);

3.1.2. suderinęs su Užsakovo atstovu, paskirti rengiamo Projekto vadovą;

3.1.3. parengti Sutartyje ir galiojančiuose teisės aktuose nustatytos sudėties Statinio Projektą ir pateikti jį tvirtinti Užsakovui;

3.1.4. esant Užsakovo Nurodymui, pakoreguoti Projektą;

3.1.5. ištaisyti savo sąskaita Užsakovo ir / ar ekspertizės nustatytus Projekto netikslumus ir klaidas. Netikslumų ir klaidų taisymas nėra priežastis pratęsti tarpinius ir / ar galutinius Paslaugų suteikimo terminus ar reikalauti papildomo apmokėjimo;

3.1.6. organizuoti Projekto suderinimą kompetentingose institucijose ir įstaigose;

3.1.7. atstovaudamas Užsakovui, gauti leidimą Statinio statybai;

3.1.8. atlikti Statinio projektavimo paslaugų valdymą (t. y. koordinuoti visų Projekto rengėjų, tuo atveju, kai pasitelkiami Paslaugų subteikėjai, darbą, ir užtikrinti visų Projekto dalių tarpusavio suderinamumą, visos projektinės dokumentacijos tinkamą įforminimą);

3.1.9. jeigu numatyta Sutarties Specialiosiose sąlygose arba jų prieduose, arba Projektavimo užduotyje, atlikti Projekto vykdymo (autorinę) priežiūrą pagal šią Sutartį arba papildomą – jeigu tokia papildoma sutartis yra sudaroma;

3.1.10. suteikti Paslaugas laikantis Sutartyje ir jos prieduose (Paslaugų teikimo grafike, jei toks yra) nurodytų tarpinių (jeigu numatyti) ir galutinių Paslaugų suteikimo terminų;

3.1.11. teikdamas Paslaugas, vadovautis Sutartimi, projektavimo užduotimi bei teisėtais Užsakovo paaiškinimais ir Nurodymais, taip pat Lietuvos Respublikoje galiojančiais statybos normatyvais ir kitais teisės aktais;

3.1.12. suteikti Paslaugas Užsakovui pagal Sutartį už Sutartyje nurodytą kainą, savo rizika, kaip įmanoma rūpestingai bei efektyviai;

3.1.13. be išankstinio raštiško Užsakovo sutikimo neperleisti įsipareigojimų ar jų dalies pagal Sutartį;

3.1.14. informuoti Užsakovą apie visus vykdant Sutartį patiriamus sunkumus, t. y. jeigu bet kuriuo Sutarties vykdymo metu Projektuotojas susiduria su aplinkybėmis, trukdančiomis laiku ir tinkamai suteikti Paslaugas, jis nedelsiant turi pranešti Užsakovui raštu apie tokias aplinkybes ir numatomą uždelsimą, jo numatomą trukmę, priežastis ir priemones, kurių Projektuotojas ketina imtis, kad Sutarties vykdymo kliūtys būtų nedelsiant pašalintos;

3.1.15. jeigu Projektuotojas vėluoja suteikti Paslaugas ar bet kurią jų dalį, Projektuotojas privalo nedelsdamas raštiškai apie tai informuoti Užsakovą ir raštu nurodyti konkrečias vėlavimo priežastis ir šio vėlavimo likvidavimo galimybes;

3.1.16. užtikrinti iš Užsakovo Sutarties vykdymo metu gautos ir su Sutarties vykdymu susijusios informacijos konfidencialumą bei apsaugą;

3.1.17. Paslaugų teikimo grafike (jei toks yra) nustatytais terminais arba iki etapų terminų pabaigos, jeigu kitaip nenumatyta, pateikti išsamias Paslaugų teikimo ataskaitas kartu su jas lydinčiais dokumentais kaip apibūdinta Sutarties Bendrųjų sąlygų 13 punkte [Ataskaitos] ir galutinę ataskaitą – po statybą leidžiančio dokumento gavimo, ir gauti Užsakovo patvirtinimą;

3.1.18. nenaudoti Užsakovo ženklų ar pavadinimo jokioje reklamoje, leidiniuose ar kitur be išankstinio raštiško Užsakovo sutikimo;

3.1.19. užtikrinti, kad Sutarties sudarymo momentu ir visą jos galiojimo laikotarpį Projektuotojo pasitelkiami asmenys turėtų reikiamą kvalifikaciją ir patirtį, reikalingus norint teikti Paslaugas;

3.1.20. Užsakovui raštu paprašius grąžinti visus iš Užsakovo gautus Sutarčiai vykdyti reikalingus dokumentus;

3.1.21. užtikrinti, kad Sutarties sudarymo momentu ir visą jos galiojimo laikotarpį Paslaugų teikėjo ar subteikėjo (jei taikoma) darbuotojai turėtų reikiamą kvalifikaciją ir patirtį, reikalingus norint teikti Paslaugas;

3.1.22. nuolatos konstruktyviai ir geranoriškai bendradarbiauti su Užsakovu ir jo paskirtais asmenimis;

3.1.23. per Užsakovo nurodytus techniškai įmanomus įvykdyti trumpiausius laiko terminus įvykdyti visus pagrįstus dėl pastebėtų Projektuotojo teikiamų Paslaugų trūkumų ar nukrypimų nuo Projektavimo užduoties ar šios Sutarties reikalavimų;

3.1.24. tuo atveju, jei Projektuotojui kyla abejonių dėl tam tikro sprendinio optimalumo Užsakovui, Projektuotojas turi teisę kreiptis į Užsakovą dėl tokio sprendinio suderinimo, o Užsakovas įsipareigoja pareikšti savo nuomonę per protingą terminą;

3.1.25. operatyviai bei savo sąskaita pašalinti visus pastebėtus Projekto ar teikiamų Paslaugų trūkumus ir netikslumus ir savo kompetencijos ribose išspręsti visus su tuo susijusius klausimus bei problemas;

3.1.26. neplatinti ir neperduoti Projekto (įskaitant kopijas) ar bet kurios jo dalies trečioms šalims, išskyrus tuos atvejus, kai tai yra iš anksto suderinta su Užsakovu raštu arba yra būtina Sutarties vykdymo tikslais. Ši nuostata neapriboja Projektuotojo naudojimosi neturtinėmis autorių teisėmis, kurios nėra perleidžiamos Užsakovui pagal šią Sutartį;

* + 1. savo darbuotojams, ekspertams ir bet kokiems kitiems asmenims, teikiantiems Paslaugas pagal šią Sutartį Lietuvos Respublikoje, atsižvelgęs į jų darbo pobūdį (pvz., darbas greta kelio vykstant traukinių eismui) parūpinti saugos priemones, atitinkančias Užsakovo saugos reikalavimus ir pasirūpinti, kad šie darbuotojai būtų tinkamai instruktuoti apie darbų saugą.
    2. tinkamai vykdyti kitus įsipareigojimus, numatytus Sutartyje ir galiojančiuose Lietuvos Respublikos teisės aktuose;

3.1.29. jeigu Projektuotojas Statinio Projekto vykdymo (autorinę) priežiūrą vykdo pagal šią Sutartį, jis įsipareigoja:

3.1.29.1. suderinęs su Užsakovu, paskirti Projekto vykdymo (autorinės) priežiūros vadovą;

3.1.29.2. ne rečiau kaip kartą per savaitę, pradedant faktine Statinio statybos darbų pradžia ir baigiant pastatyto Statinio statybos užbaigimu, lankytis statybos aikštelėje, stebėti statybos eigą ir operatyviai (jei ypatingos aplinkybės nereikalauja kitaip, tą pačią darbo dieną, kai paaiškėja problema, arba per kitą techniškai įmanomą įvykdyti trumpiausią terminą, jei tą pačią dieną išspręsti problemą nėra objektyvių galimybių) savo kompetencijos ribose spręsti visas su Statinio Projekto įgyvendinimu susijusias problemas;

3.1.29.3. tikrinti, ar Statinys statomas laikantis Projekto sprendinių ir techninių specifikacijų reikalavimų;

3.1.29.4. prižiūrėti, kad statyba vyktų pagal Projekte numatytus statybos organizavimo sprendinius, kurie turi būti optimaliausi Užsakovui;

3.1.29.5. organizuoti pastebėtų Statinio Projekto klaidų taisymą;

3.1.29.6. tikrinti, kaip vykdomi jo Nurodymai ir reikalavimai;

3.1.29.7. drausti naudoti gaminius, medžiagas ir įrenginius, jei jie neatitinka techninių specifikacijų ir statybos normatyvinių dokumentų reikalavimų;

3.1.29.8. reikalauti sustabdyti statybos darbus, jei jie vykdomi nesilaikant Projekto sprendinių, statybos normatyvinių dokumentų reikalavimų ir (arba) yra avarijos grėsmė;

3.1.29.9. daryti atitinkamus įrašus statybos darbų žurnale;

3.1.29.10. vykdyti kitas teisės aktuose nustatytas statinio projekto vykdymo prižiūrėtojo pareigas ir įgyvendinti teisės aktų ir šios Sutarties suteikiamas teises;

3.1.29.11. Jeigu Paslaugų teikėjo kvalifikacija dėl teisės verstis atitinkama veikla nebuvo tikrinama arba tikrinama ne visa apimtimi, Paslaugų teikėjas Užsakovui įsipareigoja, kad pirkimo Sutartį vykdys tik tokią teisę turintys asmenys.

3.2. Jei Projektuotojas veikia jungtinės veiklos (partnerystės) pagrindu, visi tokie partneriai kartu ir kiekvienas atskirai yra susaistyti Sutarties sąlygų, t.y. solidariai atsakingi Užsakovui už šios Sutarties nuostatų vykdymą, nesiejant to su jų įsipareigojimų pagal jungtinę veiklą ar įnašų į pastarąją dydžiu. Projektuotojas privalo paskirti vieną iš partnerių atstovauti santykiuose su Užsakovu ir suteikti įgaliojimus prisiimti įsipareigojimus jo vardu, įskaitant teisę išrašyti sąskaitas už suteiktas Paslaugas bei gauti mokėjimus už suteiktas Paslaugas iš Užsakovo. Bet koks jungtinės veiklos sutartimi susaistytų partnerių pakeitimas be išankstinio raštiško Užsakovo sutikimo bus laikomas esminiu Sutarties pažeidimu.

3.3. Jei Sutartiesvykdymui Projektuotojui ir / ar jo pasitelktiems subtiekėjams bus reikalinga įsigyti prekes / paslaugas / darbus ir / arba nuomoti patalpas / įrangą / mechanizmus iš Užsakovo, Projektuotojas privalo apie tai raštu informuoti Užsakovo Projekto vadovą prieš 7 (septynias) dienas. Esant tokiems pirkimams (nuomai) iš Užsakovo, Projektuotojas privalo pildyti Užsakovo pateiktos formos dokumentą ir teikti jį bei pirkimą įrodančius dokumentus (sutartis, sąskaitas-faktūras ir kt.) Užsakovo Projekto vadovui kartu su Paslaugų teikimo ataskaitomis.

3.4. Projektuotojas turi teisę gauti Bendrą Sutarties kainą su sąlyga, kad jis tinkamai vykdo šią Sutartį ir Sutartis nėra nutraukiama.

3.5. Projektuotojas ir, jeigu reikia Užsakovas, suteikia ES kontroliuojančiai institucijai teisę naudoti Paslaugų teikimo veiklos rezultatus šiais tikslais:

3.5.1. juos naudoti savo reikmėms, visų pirma juos pateikti asmenims, dirbantiems Europos Sąjungos institucijose, kitose Europos Sąjungos agentūrose ir įstaigose ir valstybių narių institucijose, taip pat neribotai kopijuoti ir atgaminti juos visus arba jų dalį;

3.5.2. juos platinti visuomenei, visų pirma juos skelbti spausdintiniu, elektroniniu ar skaitmeniniu pavidalu, skelbti internete, įskaitant svetainę „Europa“, pateikti kaip atsisiunčiamą arba neatsisiunčiamą rinkmeną, transliuoti bet kokiais transliacijos būdais, viešai demonstruoti ar pristatyti, skelbti per spaudos informacijos tarnybas, įtraukti į plačiai prieinamas duomenų bazes arba rodykles;

3.5.3. atlikti vertimą;

3.5.4. remiantis individualiais prašymais, suteikti galimybę susipažinti su rezultatais, be teisės juos atgaminti arba naudoti, kaip numatyta 2001 m. gegužės 30 d. Europos Parlamento ir Tarybos reglamente (EB) Nr. 1049/2011 dėl galimybės visuomenei susipažinti su Europos Parlamento, Tarybos ir Komisijos dokumentais;

3.5.5. saugoti popieriniu, elektroniniu ar kitu pavidalu;

3.5.6. archyvuoti laikantis Įstaigai taikomų dokumentų tvarkymo taisyklių;

3.5.7. leisti arba suteikti trečiosioms šalims sublicencijas atlikti b) ir c) punktuose nustatytus veiksmus. Lietuvos valstybės arba Užsakovo susitarimuose su Įstaiga, Įstaigai gali būti numatytos papildomos naudojimo teisės, kurias pripažins ir Projektuotojas.

3.6. Projektuotojas turi ir kitas šioje Sutartyje ir Lietuvos Respublikos teisės aktuose numatytas teises ir pareigas.

1. UŽSAKOVO TEISĖS IR PAREIGOS
   1. Užsakovas įsipareigoja:
      1. pagal galimybes Projektuotojui sudaryti sąlygas, suteikti informaciją ar dokumentus, kuriuos turi Užsakovas ir kurie yra būtini Paslaugoms teikti. Tokia pareiga įvykdoma per protingą laikotarpį gavus raštišką motyvuotą Projektuotojo prašymą;
      2. operatyviai po atitinkamo raštiško Projektuotojo prašymo pateikimo jam dienos pasirašyti ir pateikti Projektuotojui visus savo įgaliojimus, leidimus, sutikimus bei kitus dokumentus, reikalingus tam, kad Projektuotojas galėtų laiku ir tinkamai teikti Paslaugas pagal Sutartį;
      3. už tinkamai suteiktas Paslaugas sumokėti Projektuotojui Bendrą Sutarties kainą pagal Sutartyje nustatytą tvarką;
      4. tinkamai bendradarbiauti su Projektuotoju;
      5. galiojančių teisės aktų nustatyta tvarka organizuoti Projekto ekspertizę ir ekspertizės išvadas pateikti Projektuotojui vykdyti.
   2. Užsakovas turi teisę sustabdyti mokėjimus Projektuotojui, jeigu Projektuotojas nevykdo arba netinkamai vykdo bet kokius Sutartimi prisiimtus ar teisės aktuose numatytus įsipareigojimus, iki kol šie įsipareigojimai nebus tinkamai įvykdyti.
   3. Užsakovas turi teisę laisvai naudotis Projektuotojo sukurtais dokumentais.
   4. Užsakovas turi ir kitas šioje Sutartyje bei Lietuvos Respublikos teisės aktuose numatytas teises.
2. PASLAUGŲ TEIKIMO SUTARTIS SU TREČIAISIAIS ASMENIMIS (SUBTEIKĖJAIS)
   1. Nė viena Šalis neturi teisės perleisti visų arba dalies teisių ir pareigų pagal šią Sutartį jokiai trečiajai šaliai be išankstinio raštiško kitos Šalies sutikimo.

5.2. Pagal Paslaugų teikimo sutartį su trečiaisiais asmenimis perduodamų Paslaugų vertė neribojama, jeigu Sutarties Specialiosiose sąlygose, jų prieduose ar sutikime dėl perdavimo nenumatyta kitaip.

1. KAINODAROS TAISYKLĖS

6.1. Sutartis yra fiksuotos kainos su peržiūra tipo sutartis. Bendrą Sutarties kainą, mokamą Projektuotojui už suteiktas Paslaugas, sudaro Sutarties kaina be PVM ir PVM.

6.2. Į Sutarties kainą be PVM turi būti įskaičiuota Paslaugų kaina, visos išlaidos ir mokesčiai, taikomi Lietuvoje / kitoje valstybėje, jei tokie yra, išskyrus PVM. Projektuotojas į Sutarties kainą be PVM privalo įskaičiuoti visas su Paslaugų teikimu susijusias išlaidas, įskaitant, bet neapsiribojant:

6.2.1. visas su dokumentų, kurių reikalauja Užsakovas, rengimu ir pateikimu susijusias išlaidas;

6.2.2. aprūpinimo įrangos, reikalingos Paslaugoms teikti, išlaidas;

6.2.3. visas kitas išlaidas, būtinas tinkamam ir kokybiškam Paslaugų suteikimui.

6.3. Sutarties kaina be PVM negali būti keičiama dėl įstatymų pasikeitimo, įskaitant dėl to pasikeitusius mokesčius, t.y. visą riziką dėl galimo kainos padidėjimo prisiima Projektuotojas (išskyrus PVM tarifo pasikeitimą). PVM mokamas pagal privalomuosius teisės aktus, taikytinus įstatymus ir tarptautinius susitarimus. Sutarties galiojimo metu pasikeitus PVM tarifui, atitinkamai bus perskaičiuojama Bendra Sutarties kaina, t.y. prie įvykdytos Sutarties dalies sumos be PVM pridedant PVM sumą, apskaičiuotą pagal iki pakeitimo galiojantį PVM tarifą, bei prie neįvykdytos Sutarties dalies sumos be PVM pridedant PVM sumą, apskaičiuotą pagal po pakeitimo galiojantį PVM tarifą.

6.3.1. Jeigu PVM pasikeitė laikotarpyje nuo Projektuotojo pasiūlymo pateikimo Užsakovui iki Sutarties sudarymo, remiantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų įstatymo 94 str. 3 d. nuostata, į Sutartį buvo įrašytas Projektuotojo pasiūlyme nurodytas PVM tarifas ir suma, tačiau vykdant Sutartį ir atliekant mokėjimus taikomas Sutarties vykdymo metu galiojantis PVM tarifas.

6.3.2. PVM pasikeitimo atveju, Užsakovas vienašališkai sudaro Sutarties kainos perskaičiavimo dėl PVM pasikeitimo aktą ir įteikia jį Projektuotojui Sutartyje nustatyta tvarka. Projektuotojui per 3 darbo dienas nuo Sutarties kainos perskaičiavimo dėl PVM pasikeitimo akto įteikimo jam dienos nenustačius kainos perskaičiavimo techninių klaidų ir nepateikus atitinkamo rašytinio pranešimo Užsakovui, Sutarties kainos perskaičiavimo dėl PVM pasikeitimo *aktas* laikomas teisingu ir neatskiriamu nuo Sutarties.

6.4. Sutarties vykdymo metu Bendra Sutarties kaina dėl bendro kainų lygio kitimo arba paslaugų kainų pokyčių nebus perskaičiuojama.

6.5. Jeigu Sutarties Specialiosiose sąlygose numatyta, kad už Paslaugas ar jų dalį mokama avansiniu (išankstiniu) mokėjimu), Užsakovas už Paslaugas ar jų dalį sumoka per 15 dienų avansiniu (išankstiniu) mokėjimu, Projektuotojui pateikus avansinio mokėjimo grąžinimo užtikrinimą ne mažesnei nei visa avansinio mokėjimo suma ir išankstinio apmokėjimo sąskaitą, kuri pateikiama Užsakovui elektroniniu paštu: [sąskaitos@gtc.lt](mailto:sąskaitos@gtc.lt) .Jeigu avansinio mokėjimo Projektuotojas atsisako raštu, avanso grąžinimo užtikrinimas nereikalingas.

1. **SUTARTIES ĮVYKDYMO UŽTIKRINIMAS** 
   1. Sutarties įvykdymo užtikrinimas yra skirtas visų Projektuotojo sutartinių įsipareigojimų vykdymui bei tiesioginių ir netiesioginių nuostolių atlyginimui užtikrinti, įskaitant, bet neapsiribojant palūkanų, delspinigių, baudų ar kito pobūdžio kompensacijų mokėjimui užtikrinti.
   2. Projektuotojas privalo užtikrinti, kad Sutarties įvykdymo užtikrinimas galiotų *30 (trisdešimt)* dienų po numatomos Darbų priėmimo-perdavimo datos, t.y. kai Projektuotojas įvykdys ir baigs visus darbus bei ištaisys visus defektus. Jeigu Sutarties įvykdymo užtikrinime nurodyta data, iki kurios jis galioja, o likus *30 (trisdešimčiai)* dienų prieš jo galiojimo pabaigą dar nėra Darbų priėmimo-perdavimo aktas, tai Projektuotojas privalo nedelsiant, bet ne vėliau kaip per *5 (penkias)* darbo dienas, pratęsti Sutarties įvykdymo užtikrinimo galiojimo laiką. Pratęstas Sutarties įvykdymo užtikrinimas turi galioti *30 (trisdešimt)* dienų po numatomos Darbų priėmimo-perdavimo datos, t. y. kai Projektuotojas įvykdys ir baigs visus Darbus bei ištaisys visus defektus.

Sutarties įvykdymo užtikrinamo dydis ir būdas yra numatytas Sutarties Specialiosiose sąlygose.

7.2. Sutarties įvykdymas gali būti užtikrintas tik šiais būdais:

7.2.1. netesybomis – bauda / delspinigiais, kurių dydis nurodytas Sutarties Specialiosiose sąlygose.

7.2.2. pirmo pareikalavimo, Užsakovo naudai išduota banko garantija / draudimo bendrovės laidavimas.

Bankui / draudimo bendrovei išduodantiems garantiją / laidavimo raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktas „BB+“ arba agentūros „Moody‘s“ suteiktas „Ba1“ ilgalaikio skolinimosi reitingas. Jei finansų grupės bankui, draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / laidavimo rašto išdavimo dieną turi turėti ne mažesnius nei aukščiau nurodyta reitingus (*ši nuostata* *taikoma, jeigu numatomo pirkimo / pirkimo objekto dalies vertė yra didesnė kaip 1 500 000,00 (vienas milijonas penki šimtai tūkstančių) Eur be PVM, o sutarties įvykdymui užtikrinti pateikiama pirmo pareikalavimo banko garantija / draudimo bendrovės laidavimo raštas*).

Bankui / draudimo bendrovei, išduodantiems garantiją / garantinį raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktas „A-“ arba agentūros „Moody‘s“ suteiktas „A3“ ilgalaikio skolinimosi reitingas. Jei finansų grupės bankui, draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / garantinio rašto išdavimo dieną turi turėti ne mažesnius nei aukščiau nurodyta reitingus. (*ši nuostata* *taikoma, jeigu numatomo pirkimo / pirkimo objekto dalies vertė yra didesnė kaip 10 000 000,00 (dešimt milijonų) Eur neįskaitant PVM, o sutarties įvykdymui užtikrinti pateikiama pirmo pareikalavimo banko / draudimo bendrovės garantija / garantinis raštas*);

Užsakovui pareikalavus, Projektuotojas privalo pateikti atitinkamą dokumentą, įrodantį, kad garantiją / garantinį raštą / laidavimo raštą išdavęs bankas / draudimo bendrovė turi atitinkamus reitingus garantijos pateikimo dienai. Išduotai banko / draudimo bendrovės garantijai / garantiniam raštui / laidavimo rašui turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „*The ICC Uniform rules for demand guarantees*“ (Leidinio Nr.758). Į banko / draudimo bendrovės garantijos / garantinio rašto / laidavimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose. (*Ši nuostata* *taikoma, jeigu Sutarties įvykdymui užtikrinti pateikiama pirmo pareikalavimo banko garantija / draudimo bendrovės garantinis raštas /* *draudimo bendrovės laidavimo raštas)*.

Banko garantija / draudimo bendrovės laidavimo raštas turi būti pasirašytas juos išdavusio subjekto kvalifikuotu elektroniniu parašu, atitinkančiu Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymo 34 straipsnio 11 dalies 2 ir 3 punktuose (arba juos pakeisiančiuose) nustatytus reikalavimus.

7.2.3. į Užsakovo sąskaitą padarytu mokėjimo pavedimu.

7.4. Prievolių įvykdymo užtikrinimą patvirtinantys dokumentai Užsakovui turi būti teikiami tik elektroniniu būdu.

7.3. Kiti, nei nurodyti šios Sutarties 7.2.1 – 7.2.3. punktuose, Sutarties įvykdymo užtikrinimo būdai nepriimami.

7.4. Kitokiu būdu prievolių įvykdymo užtikrinimą patvirtinantys dokumentai gali būti pateikti tik tokiu atveju, jei bankas ar draudimo bendrovė neišdavinėja kvalifikuotu elektroniniu parašu pasirašytų dokumentų ir tai patys patvirtina.

7.5. Sutarties įvykdymo užtikrinimo galiojimo terminas privalo ne trumpesnis kaip Projektuotojo visų sutartinių įsipareigojimų, įskaitant, bet neapsiribojant, netesybų mokėjimo pabaiga.

7.6. Jeigu Projektuotojas Sutartyje nustatyta tvarka Sutarties nesudaro arba nepateikia Sutarties įvykdymo užtikrinimo per 10 (dešimt) kalendorinių dienų po Sutarties pasirašymo, Sutartis laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu patirtų išlaidų ir nuostolių kompensavimui. Pateikus tinkamą Sutarties įvykdymo užtikrinimą, Projektuotojas per 10 (dešimt) kalendorinių dienų bus grąžintas pasiūlymo galiojimo užtikrinimas.

7.7. Užsakovui gavus informaciją, jog bankas / draudimo bendrovę išdavęs garantiją / laidavimo raštą nebeatitinka Sutartyje keliamų reikalavimų, Projektuotojas įsipareigoja per 10 (dešimt) kalendorinių dienų nuo Užsakovo reikalavimo pateikti banko / draudimo bendrovės garantiją / laidavimo raštąatitinkančius Sutartyje nustatytus reikalavimus. Projektuotojui to nepadarius, Projektuotojas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.

7.8. Užsakovas gali pasinaudoti Sutarties įvykdymo užtikrinimu esant bet kuriai iš žemiau nurodytų aplinkybių:

7.8.1. Projektuotojas nevykdo savo įsipareigojimų pagal Sutartį;

7.8.2. Projektuotojas per protingai nustatytą laikotarpį neįvykdo Užsakovo nurodymo ištaisyti Paslaugų trūkumus;

7.8.3. Projektuotojas tampa nemokus, jam iškeliama bankroto byla, pradedama likvidavimo procedūra arba sustabdoma jo ūkinė veikla;

7.8.4. jei dėl bet kokių Projektuotojo veiksmų (veikimo ar neveikimo) Užsakovas patyrė nuostolių (įskaitant, bet neapribojant papildomas išlaidas, negautas pajamas ar kitus tiesioginius ir netiesioginius nuostolius, delspinigius ir / ar baudas).

Prieš pateikdamas reikalavimą sumokėti pagal Sutarties įvykdymo užtikrinimą, Užsakovas įspėja apie tai Projektuotoją, nurodydamas, dėl kokio pažeidimo pateikia šį reikalavimą.

7.9. Sutarties įvykdymo užtikrinimas yra skirtas visų Projektuotojo sutartinių įsipareigojimų įvykdymui užtikrinti, įskaitant, bet neapsiribojant netesybų mokėjimui užtikrinti.

7.10. Nutraukus Sutartį dėl bet kokių priežasčių, Užsakovas įgyja teisę panaudoti Sutarties įvykdymo užtikrinimą bet kokioms Projektuotojo prievolėms Užsakovui įvykdyti, t.y. nuostoliams, netesyboms, bet kokios rūšies kompensacijoms ne ginčo tvarka išsiieškoti.

7.11. Jei Sutarties vykdymo metu jos įvykdymo užtikrinimas netektų galios ir Projektuotojas nedelsiant nepateiktų kito Sutarties įvykdymo užtikrinimo ar nepratęstų pirminio užtikrinimo galiojimo, Užsakovas turi teisę arba nutraukti Sutartį ir / arba atlikti įskaitymus iš Projektuotojui pagal Sutartį mokėtinų sumų Sutarties įvykdymo užtikrinimu Projektuotojo prisiimtų prievolių įvykdymui užtikrinti.

1. PASLAUGŲ PERDAVIMAS IR PRIĖMIMAS

8.1. Projektuotojas teikia Paslaugas Sutarties Specialiosiose sąlygose ir (ar) jų prieduose nustatytais terminais (tarpiniais (jeigu numatyta) ir galutiniais).

8.2. Jeigu numatytas Paslaugų teikimas etapais, Projektuotojas turi suteikti Paslaugas, t.y. pateikti su etapo atlikimu susijusius dokumentus ir gauti Užsakovo patvirtinimą iki Paslaugų teikimo termino (etapo) pabaigos.

8.3. Visi dokumentų ir ataskaitų projektai turi būti pateikiami Užsakovui su lydraščiu 2 (*dviem*) spausdintais egzemplioriais lietuvių kalba. Projektuotojas taip pat turi pateikti duomenis elektroniniu formatu, jeigu tokių būtų, su atitinkamais brėžiniais ir / ar paskaičiavimais ar kitais duomenimis, parengtais naudojant specialias programas (pvz., AutoCAD arba lygiaverte).

8.4. Dokumentai ir ataskaitos, spausdintos ir elektroninės versijos su lydraščiu turi būti pateiktos asmeniškai arba per kurjerį Užsakovo atstovui (Užsakovo Projekto vadovui ar jo įgaliotam asmeniui) iki Paslaugų teikimo termino (etapo) pabaigos, įvertinant Sutarties Bendrųjų sąlygų 8.6, 8.7 ir 8.8 punktuose nustatytas sąlygas.

8.5. Užsakovui pareikalavus, dokumentų kopijas (tiek egzempliorių, kiek nurodo Užsakovas) Projektuotojas turi tiesiogiai pateikti atitinkamoms nacionalinėms ir ES institucijoms.

8.6. Užsakovas patvirtins pateiktus su etapo atlikimu susijusius dokumentus ir Sutarties sąlygų 13 punkte [Ataskaitos] nurodytas ataskaitas arba atmes juos ir pateiks savo pastabas per 10 (dešimt) dienų nuo jų gavimo dienos.

8.7. Atmestus dokumentus Projektuotojas turės pataisyti atsižvelgdamas į Užsakovo pastabas ir pakartotinai juos pateikti Užsakovui ne vėliau kaip per 10 (dešimt) dienų nuo jų gavimo dienos.

8.8. Jei su etapo atlikimu susiję dokumentai nebus patvirtinti iki atitinkamo Paslaugų teikimo termino (etapo) pabaigos, nuo kitos dienos po Paslaugų teikimo termino (etapo) pabaigos Projektuotojui bus pradėti skaičiuoti delspinigiai, vadovaujantis Sutarties Bendrųjų sąlygų 10 skyriaus„Šalių atsakomybė“ nuostatomis.

Nepaisant delspinigių skaičiavimo, pateikimo ir atmetimo procedūra kartojama iki tol, kol bus atlikti reikiami pataisymai atsižvelgiant į visas motyvuotas Užsakovo pastabas ir etapas bus įvykdytas tinkamai.

8.9. Bet kokios Užsakovo pastabos, sąlygojančios dokumentų ar ataskaitos atmetimą, turi būti motyvuotos, t.y. pagrįstos atitinkamomis Lietuvos Respublikoje galiojančių įstatymų, reglamentų, normatyvų, kitų teisės aktų, įmonės standartų, Projektavimo užduoties projektui parengti, šių Paslaugų teikimo sąlygų, Sutarties sąlygų bei Projektuotojo pasiūlymo nuostatomis.

8.10. Bet kurio Paslaugų etapo atlikimo terminas, susijęs su ankstesniojo Paslaugų etapo suteikimu, nebus pratęstas, jei Užsakovas nepasirašys ankstesniojo etapo Paslaugų priėmimo-perdavimo akto dėl motyvuotų priežasčių. Delspinigiai už laiku neatliktą / neįvykdytą Paslaugų etapą bus pradėti skaičiuoti nuo kitos dienos, pasibaigus Sutartyje nurodytam Paslaugų teikimo terminui (etapui).

8.11. Suteiktų Paslaugų etapas priimamas abiem Šalims pasirašius Paslaugų priėmimo – perdavimo aktą ir atliktų Paslaugų suvestinę.

8.12. Užsakovas pasirašys Paslaugų priėmimo – perdavimo aktą su sąlyga, kad buvo priimti visi ankstesni etapai.

Baigus teikti Paslaugas, Užsakovui pateikiama galutinė suteiktų Paslaugų ataskaita ir, ją patvirtinus, pasirašomas galutinis suteiktų Paslaugų priėmimo – perdavimo aktas ir atliktų Paslaugų suvestinė.

8.13. Abiem Šalims pasirašius Paslaugų priėmimo – perdavimo aktą ir Atliktų Paslaugų suvestinę, Projektuotojas, naudodamasis informacinės sistemos „E. sąskaita“ priemonėmis, įsipareigoja ne vėliau kaip per *2* (dvi) darbo dienas pateikti PVM sąskaitą-faktūrą. PVM sąskaita-faktūra turi būti išrašoma ta data, kuria Užsakovas pasirašys priėmimo-perdavimo aktą. PVM sąskaitoje-faktūroje turi būti nurodyta: pasirašyto priėmimo-perdavimo akto numeris ir data, Sutarties ir projekto numeriai bei pavadinimai, bei Užsakovo atsakingo asmens kontaktai.

8.14. Patvirtindamas Projektą ir pasirašydamas tiek tarpinius, tiek galutinį Paslaugų priėmimo – perdavimo aktą (-us), Užsakovas neprisiima jokios atsakomybės už Projekto klaidas ar kitus trūkumus bei jų pasekmes. Jeigu Projekte ar kitoje Projektuotojo parengtoje projektinėje dokumentacijoje randama klaidų, prieštaravimų ar kitokių trūkumų, tokios klaidos ir trūkumai turi būti ištaisyti Projektuotojo sąskaita per Sutarties 8.7. punkte nurodytą terminą.

8.15. Jeigu konkretaus Projektuotojui pavedamo atlikti darbo ar Projektuotojo įsipareigojimo įvykdymo terminas šioje Sutartyje konkrečiai nėra nurodytas, Projektuotojas jį privalo įvykdyti per Užsakovo nurodytą terminą, ne ilgesnį kaip 7 (septynios) dienos nuo tos dienos, kurią Užsakovas pareikalavo pavedamą atlikti darbą ar įsipareigojimą įvykdyti. Šalys raštu gali susitarti ir dėl kitokio pavedamo darbo ar atlikti įsipareigojimo įvykdymo termino, jei pagal įstatymus ar Sutarties esmę aiškus kitoks pavedamo atlikti darbo ar įsipareigojimo įvykdymo terminas. Tokiais atvejais pavedamo atlikti darbo ar įsipareigojimo įvykdymo terminas turi būti protingas ir sudaryti sąlygas Projektuotojui tinkamai pavedamą atlikti darbą ar įvykdyti įsipareigojimą. Projektuotojui nevykdant savo sutartinių įsipareigojimų šiame punkte nurodytais terminais Projektuotojas įsipareigoja atlyginti Užsakovui jo minimalius nuostolius, kurie Šalių susitarimu įvertinami 600,00 (šešių šimtų eurų, 00 ct) EUR suma už kiekvieną vėlavimo dieną.

1. MOKĖJIMŲ SĄLYGOS

9.1. Mokėjimai bus atliekami į Šalių banko sąskaitas, kurios, kartu su visais privalomais rekvizitais, nurodytos Sutarties Specialiosiose sąlygose.

9.2. Mokėjimai už tinkamai suteiktas Paslaugas bus atliekami per Sutarties specialiojoje dalyje numatytą terminą.

9.3. Užsakovas apmokėjimui priims tik tiksliai ir teisingai parengtus bei patvirtintus dokumentus (Sutarties sąlygų 8.13 punktas) už per ataskaitinį laikotarpį suteiktų Paslaugų etapus (jeigu etapai yra numatyti) iki kito mėnesio 2 *(antros)* dienos. Jei dokumentai nebuvo gauti ir Užsakovo patvirtinti iki šios datos, vėliau pateikti dokumentai bus apskaitomi tą mėnesį, kada juos užregistruos Užsakovas.

9.4 Užsakovas turi teisę neapmokėti PVM sąskaitų-faktūrų, jeigu Projektuotojas jas pateikia ne elektroniniu paštu [sąskaitos@gtc.lt](mailto:sąskaitos@gtc.lt) .

9.5. Mokėjimai tretiesiems asmenims nebus atliekami.

1. ŠALIŲ ATSAKOMYBĖ

10.1. Šalių atsakomybė yra nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų vykdymą.

10.2. Nesumažinant ir neapribojant Projektuotojo atsakomybės už tinkamą Sutarties vykdymą, numatytos šioje Sutartyje bei Lietuvos Respublikos teisės aktuose, Projektuotojas įsipareigoja atlyginti visus Užsakovo nuostolius (tame tarpe ir papildomus mokėjimus suprojektuoto Statinio statybos darbų rangovui), kurie bus patirti dėl to, kad Užsakovas turės atlyginti statybos darbų rangovui už papildomai atliktus darbus, kurie dėl Projektuotojo kaltės nebuvo numatyti Projekte ar atskirose jo sudedamosiose dalyse. Šalys susitaria, jog Užsakovo papildomais nuostoliais bus laikoma visų papildomai atliktų darbų, kurie nebuvo numatyti Projekte ar atskirose jo sudedamosiose dalyse, kaina.

10.3. Projektuotojas privalo atlyginti dėl jo kaltės ar dėl aplinkybių, kurių atsiradimo rizika tenka Projektuotojui, visus Užsakovo patirtus tiesioginius ir netiesioginius nuostolius ir papildomas išlaidas nepriklausomai nuo to, ar nuostoliai ir papildomos išlaidos atsirado Sutarties vykdymo metu ar jai pasibaigus. Šalys susitaria ir patvirtina, kad dėl Projektuotojo nevykdymo arba netinkamo vykdymo šia Sutartimi prisiimtų įsipareigojimų, Užsakovo patirtų tiesioginių ar netiesioginių nuostolių, įskaitant ir netesybas, bei išlaidų atlyginimas nebus ribojamas Bendra Sutarties kaina ar jokia kita suma ir Užsakovas turės teisę taikyti vienašalį įskaitymą tokių nuostolių ir / ar papildomų išlaidų sumoms, išskaičiuodamas jas iš visų pagal šią Sutartį Projektuotojui mokėtinų sumų, Projektuotojo pateiktų Sutarties įvykdymo užtikrinimų bei pagal kitas sutartis iš Projektuotojui mokėtinų sumų.

10.4. Projektuotojas pilnai atsako bei atlygina visus Užsakovo tiesioginius ir netiesioginius nuostolius pagal trečiųjų šalių Užsakovui pareikštas pagrįstas teisines pretenzijas dėl vykdant šią Sutartį Projektuotojo ar jo pasamdytų asmenų pažeistų trečioms šalims priklausančių patentų, autorinių ar kitų intelektinės nuosavybės teisių pažeidimų.

10.5. Delspinigiai už pavėluotus mokėjimus:

10.5.1. Užsakovui nepagrįstai praleidus mokėjimo terminą, Projektuotojas gali reikalauti 0,1 proc. dydžio delspinigių už kiekvieną uždelstą sumokėti dieną, skaičiuojant nuo vėluojamos sumokėti sumos su PVM, jei toks Sutarčiai taikomas, iki kol maksimali priskaičiuotų delspinigių suma pasieks 20 (*dvidešimt*) procentų Bendros Sutarties kainos su PVM, jei toks Sutarčiai taikomas.

10.5.2. Delspinigiai už pavėluotus mokėjimus gali būti skaičiuojami nuo kitos dienos, kai turėjo būti sumokėta į banko sąskaitą iki tos dienos, kai mokėjimas buvo atliktas iš Užsakovo ar atitinkamos institucijos, vykdančios mokėjimus, sąskaitos.

10.5.3. Projektuotojas turi teisę vienašališkai nutraukti Sutartį, raštu įspėjęs Užsakovą prieš 10 *(dešimt)* darbo dienų, kai pasiekiamas 20 *(dvidešimties)* procentų dydžio Bendros Sutarties kainos su PVM, jei toks Sutarčiai taikomas, delspinigių įsiskolinimas (Sutarties Bendrųjų sąlygų 22.2 punktas).

10.6. Užsakovas turi teisę sustabdyti Projektuotojui priklausančių mokėti sumų mokėjimą už suteiktas Paslaugas, jeigu Projektuotojas nevykdys šios Sutarties sąlygų 3 punkte [*Projektuotojo teisės ir pareigos*] prisiimtų, taip pat teisės aktų nustatytųįsipareigojimų, kol Projektuotojas pilnai įvykdys įsipareigojimus, dėl kurių nevykdymo buvo sustabdytas mokėjimas.

10.7. *Delspinigiai už laiku neįvykdytus sutartinius įsipareigojimus:*

10.7.1. Projektuotojui nevykdant savo sutartinių įsipareigojimų Sutarties sąlygose nurodytais terminais (pvz., nesilaikant nustatytų Paslaugų teikimo etapų ir (ar) galutinio Paslaugų teikimo terminų, nepateikiant Sutarties sąlygų 13 punkte nurodytų ataskaitų ir kt.), Užsakovas turi teisę iš Projektuotojo reikalauti 0,1 procento dydžio delspinigių už kiekvieną uždelstą dieną nuo vėluojamo atlikti etapo kainos su PVM, jei toks Sutarčiai taikomas (jeigu etapai yra nustatyti) arba nuo Bendros Sutarties kainos (jeigu etapai nenustatyti). Delspinigiai pradedami skaičiuoti nuo kitos dienos po Paslaugų teikimo termino (etapo – jeigu nustatytas) pabaigos. Delspinigiai skaičiuojami tol, kol bendras jų dydis pasiekia 20 (*dvidešimt*) procentų Bendros Sutarties kainos su PVM, jei toks Sutarčiai taikomas.

10.7.2. Pasiekus maksimalią 20 (*dvidešimt*) procentų Bendros Sutarties kainos su PVM, jei toks Sutarčiai taikomas, delspinigių skaičiavimo ribą, Užsakovas, raštu įspėjęs Projektuotoją prieš 10 (*dešim*t) darbo dienų turi teisę nutraukti Sutartį (Sutarties Bendrųjų sąlygų 22.3.5 punktas), neatlygindamas Projektuotojui jokių su tokiu Sutarties nutraukimu susijusių nuostolių ar išlaidų ir pasinaudoti Sutarties įvykdymo užtikrinimu.

10.7.3. Užsakovas turi teisę ne ginčo tvarka vienašališkai įskaityti iš pagal Sutartį už Paslaugas Projektuotojui mokėtinų sumų, taip pat ir iš Sutarties įvykdymo užtikrinimo bei pagal kitas sutartis iš Projektuotojui mokėtinų sumų visas netesybas (baudas ir / ar delspinigius), kompensacijas ir kitas sumas ir apie tai informuoti kitą Šalį.

10.8. Netesybos (delspinigiai ir / ar baudos) turi būti sumokėtos nedelsiant, tačiau ne vėliau kaip per 7 (septynias) dienas nuo tokio reikalavimo išsiuntimo dienos į Sutartyje nurodytas Šalių banko sąskaitas.

10.9. Netesybų (delspinigių ir / ar baudų) sumokėjimas neatleidžia Šalių nuo pareigos vykdyti šioje Sutartyje prisiimtus įsipareigojimus.

10.10. Projektuotojas patvirtina, jog yra atsakingas už parengtų dokumentų atitikimą normatyviniams statinio statybos dokumentams tiek prieš Užsakovą, tiek prieš Statytoją.

1. MOKESČIAI IR MUITAI (*jei taikoma*)
   1. Projektuotojas yra pilnai atsakingas už teisingą muitinės procedūrų įforminimą, muitų ir / arba importo PVM, jei tokie būtų taikomi, teisingą apskaičiavimą bei sumokėjimą muitinės įstaigai.
   2. Projektuotojas pats savo sąskaita vykdo visas mokestines prievoles Lietuvos Respublikoje / kitoje valstybėje kurios atsirado ar gali atsirasti vykdant šią Sutartį, ir prisiima visą riziką, susijusią su mokestinių prievolių, jei tokių būtų, Lietuvos Respublikoje vykdymu.
2. DRAUDIMAS

12.1. Per 10 (dešimt)darbodienų po Sutarties pasirašymo Projektuotojas, raštu su Užsakovu suderinęs draudimo sąlygas, privalo savo sąskaita apsidrausti statinio projektuotojo civilinę atsakomybę bei projekto vykdymo priežiūrą privalomuoju draudimu dėl netinkamai atlikto statinio projekto ar jo dalies projektavimo, projekto vykdymo priežiūros ne mažesne Sutarties Specialiosiose sąlygose nurodyta draudimo suma vienam draudžiamajam įvykiui visam Statinio projektavimo ir Projekto vykdymo priežiūros laikotarpiui pagal Lietuvos Respublikos statybos įstatymo XI skirsnio keliamus reikalavimus bei pateikti Užsakovui draudimo bendrovės Projektuotojui išduoto statinio projektuotojo civilinės atsakomybės privalomojo draudimo liudijimo (poliso) ir mokėjimo pavedimo patvirtintas kopijas, kad visa ar pirma draudimo įmokos dalis yra sumokėta. Projektuotojas įsipareigoja savo sąskaita pratęsti (atnaujinti) sudarytą statinio projektuotojo civilinės atsakomybės privalomojo draudimo sutartį ir pateikti Užsakovui šios draudimo sutarties pratęsimą (atnaujinimą) patvirtinančio dokumento ir mokėjimo pavedimo patvirtintas kopijas, kad visa ar pirma draudimo įmokos dalis yra sumokėta, jeigu pateikto privalomojo draudimo liudijimo galiojimo pabaiga pasibaigs anksčiau, nei numatyta šiame punkte. *(taikoma jei neprašomas draudimo dokumentas pateikti su pasiūlymu).*

Jei draudimo įmoka yra mokama dalimis, po kiekvienos draudimo liudijime nurodytos draudimo įmokos sumokėjimo, Projektuotojas privalo Užsakovui pateikti jos sumokėjimą patvirtinančio dokumento patvirtintą kopiją.

12.2. Projektuotojas per visą draudimo sutarčių apsaugos galiojimo laikotarpį, nedelsdamas, kai to pareikalauja Užsakovas ar Projekto vadovas, turi pateikti įrodymus, patvirtinančius draudimo apsaugos galiojimą ir reguliarų draudimo įmokų mokėjimą.

1. ATASKAITOS

13.1. Bendrieji reikalavimai:

13.1.1. Projektuotojas turi parengti ir pateikti ataskaitas (projektavimo eigos ir galutinę) apie suteiktas Paslaugas kartu su jas palydinčiais dokumentais taip, kaip nurodyta šiame punkte;

13.1.2. ataskaitoms taikomos Sutarties Bendrųjų sąlygų 14 punkto [Intelektinės ir pramoninės nuosavybės teisės] nuostatos;

13.1.3. ataskaitos turi būti pateikiamos, įvertinus Sutarties sąlygų 8.6, 8.7, 8.8 punktuose nustatytas sąlygas.

13.2. Ataskaitų turinys ir pateikimas:

13.2.1. **Projektavimo eigos** **ataskaita**

Projektavimo eigos ataskaitos pateikiamos už etapo įvykdymą (jeigu etapai yra numatyti). Joje turi būti pateikti tokie pagrindiniai duomenys:

1. trumpas įgyvendinamos Sutarties aprašymas (Sutarties Nr., Sutarties Šalys);
2. atitinkamo etapo vykdymo eiga ir finansinė Sutarties vykdymo būklė, Paslaugų teikimo trukmė (nuo – iki), kiek padaryta, kiek buvo planuota, vykdymas nuo Paslaugų teikimo pradžios, koks yra atsilikimas nuo grafiko;
3. problemos bei neatitikimų priežastys ir priemonės, kurių buvo imtasi padėčiai ištaisyti (Projektuotojo pranešimai apie esamus ar galimus neatitikimus, Užsakovo Projekto vadovo duoti Nurodymai, Sutarties pakeitimai, ankstesnių ataskaitos atmetimų priežastys ir pan. Kiekvieno neatitikimo atveju prie ataskaitos turi būti pridėtas su juo susijęs susirašinėjimas tarp Užsakovo ir Projektuotojo);
4. vėluojamo (-ų) atlikti etapo (-ų) vertės (-ių), nuo kurios (-ių) turi būti skaičiuojamos netesybos;
5. kita veikla per ataskaitinį laikotarpį (pvz., personalo pasikeitimas, posėdžių protokolai, apžiūrų aktai, nuotraukos ir pan.).

Ataskaitų formatas ir turinys turi būti suderinti su Užsakovu. Ataskaita apie projektavimo eigą su lydraščiu turi būti pateikta Užsakovui ir patvirtinta iki etapo pabaigos.

13.2.2. ***Galutinė ataskaita***

Galutinė ataskaita turi būti pateikta po statybą leidžiančio dokumento gavimo ir Užsakovo patvirtinta iki Sutarties įvykdymo laikotarpio pabaigos. Joje turi būti pateikta apibendrinta informacija apie Sutarties įvykdymą, pagal kurią Užsakovas rengs galutinę ataskaitą Įgyvendinančiajai institucijai (jeigu konkrečiu atveju tokia pareiga egzistuoja).

Galutinės ataskaitos turinys:

1. Trumpas įgyvendinto projekto aprašymas;
2. Suteiktų Paslaugų aprašymas, etapai;
3. Paslaugų projektų finansinė analizė visu vykdymo laikotarpiu, apmokėjimų suvestinė, pakeitimų suvestinė;
4. Esminių problemų, iškilusių įgyvendinant projektą, analizė, sprendimo būdai ir rekomendacijos;
5. Kita informacija.

13.3.Ataskaitos tvirtinamos vadovaujantis Sutarties sąlygų 8 punkto[*Paslaugų perdavimas ir priėmimas*] nuostatomis.

13.4. Jei ataskaitos nebus patvirtintos iki Paslaugų teikimo termino (etapo ir Sutarties įvykdymo laikotarpio) pabaigos, nuo kitos dienos po Paslaugų teikimo termino (etapo) pabaigos Projektuotojui bus pradėti skaičiuoti delspinigiai, vadovaujantis Sutarties Bendrųjų sąlygų 10 punktu[*Šalių atsakomybė*]*.*

1. INTELEKTINĖ NUOSAVYBĖ

14.1. Jei Sutartyje nenustatyta kitaip, Projektuotojas įsipareigoja atlyginti nuostolius Užsakovui dėl bet kokių reikalavimų, kylančių dėl patento, prekių ženklo, pramoninio dizaino savininko (naudotojo) teisės (registruojamos arba ne), teisės, kylančios iš paraiškų bet kurioms minėtoms teisėms įregistruoti, autoriaus teisės, duomenų bazių gamintojų (sui generis) teisės, firmų, įmonių, organizacijų, verslo pavadinimų ar vardų savininkų ir kitos panašios teisės ar įsipareigojimai, nepriklausomai nuo to, ar jie registruoti Lietuvoje, ar kitose šalyse, ar neregistruotini, kaip numatyta Sutartyje, išskyrus atvejus, kai toks pažeidimas atsiranda dėl Užsakovo kaltės.

14.2. Perduodamas Paslaugas (pasirašydamas tiek tarpinius, tiek galutinį suteiktų Paslaugų priėmimo – perdavimo aktą), Projektuotojas besąlygiškai, neatšaukiamai, neterminuotam laikotarpiui visose pasaulio valstybėse perduoda išimtinei Užsakovo nuosavybei visas Lietuvos Respublikos teisės aktuose numatytas turtines autoriaus teises, pramoninės ir intelektinės nuosavybės teises, susijusias su Paslaugomis, įskaitant (bet neapsiribojant) išimtines teises leisti arba uždrausti šiuos veiksmus: atgaminti kūrinį bet kokia forma ar būdu, išleisti kūrinį, versti kūrinį, adaptuoti ar kitaip perdirbti kūrinį, platinti kūrinio originalą ar jo kopijas juos parduodant, nuomojant, teikiant panaudai ar kitaip perduodant nuosavybėn arba valdymui, taip pat importuojant, eksportuojant, viešai rodyti kūrinio originalą ar kopijas; transliuoti, retransliuoti ir kitaip viešai skelbti kūrinį, įskaitant jo padarymą viešai prieinamu kompiuterių tinklais (internete). Projektuotojas patvirtina, kad neturi teisės pats naudoti ir (ar) perleisti kitiems asmenims jokių autoriaus teisių į parengtą projektinę dokumentaciją. Atlyginimas Projektuotojui už turtinių teisių į intelektinės nuosavybės objektus perleidimą Užsakovui yra įskaičiuotas į Bendrą Sutarties kainą.

1. ŠALIŲ PAREIŠKIMAI IR GARANTIJOS

15.1. Kiekviena iš Šalių pareiškia ir garantuoja kitai Šaliai, kad:

15.1.1. Šalis yra tinkamai įsteigta ir teisėtai veikia pagal Lietuvos Respublikos įstatymus;

15.1.2. Šalis atliko visus teisinius veiksmus, būtinus, kad Sutartis būtų tinkamai sudaryta ir galiotų, ir turi visus teisės aktais numatytus leidimus, licencijas, personalo, finansinius ir techninius išteklius, reikalingus Paslaugoms teikti;

15.1.3. sudarydama Sutartį, Šalis neviršija savo kompetencijos ir nepažeidžia ją saistančių įstatymų, kitų privalomų teisės aktų, teismo sprendimų, įstatų, nuostatų, potvarkių, įsipareigojimų ir kitų susitarimų.

15.2. Projektuotojas garantuoja, kad:

15.2.1. Projektuotojo parengtas Projektas bus be klaidų ar kitų trūkumų (t.y. neatitikimų Lietuvos Respublikos įstatymų ir kitų teisės aktų privalomiems reikalavimams, Projektavimo užduočiai, Užsakovo pagal šios Sutarties nuostatas pateiktiems Nurodymams, projektavimo sąlygoms, ekspertų pastaboms, įvairių institucijų atstovų teisėtoms pastaboms), kurie mažintų Statinio vertę arba kitokiu būdu neigiamai įtakotų galimybę naudoti Statinį pagal tiesioginę jo paskirtį;

15.2.2. jei Statinys bus pastatytas pagal Projektuotojo parengtą Projektą, neiškils jokių nuo Projektuotojo priklausančių ar su Projektuotojo netinkamu šios Sutarties vykdymu susijusių kliūčių tam, kad Statinys būtų užbaigtas ir užbaigimas patvirtintas teisės aktų nustatyta tvarka;

15.2.3. tiek, kiek tai priklauso nuo Projektuotojo valios ir kiek tai susiję su Projektuotojo teikiamomis Paslaugomis pagal šią Sutartį, tretieji asmenys neturės teisės uždrausti ar kliudyti atlikti Statinio statybos darbus pagal Projektuotojo parengtą projektinę dokumentaciją.

15.3. Projektuotojas įsipareigoja susilaikyti nuo sukčiavimo ir / ar korupcijos veiklos, kuri būtų susijusi su Sutarties sudarymu ar vykdymu, imtis priemonių, užkertančių kelią šioms veikloms atsirasti ir informuoti Užsakovą apie Projektuotojo ir / ar subtiekėjo įmonėje identifikuotas sukčiavimo ir / ar korupcijos veiklas. Užsakovui pareikalavus, Projektuotojas įsipareigoja pateikti dokumentus ir / ar informaciją apie Projektuotojo ar subtiekėjo įmonėje identifikuotas sukčiavimo ir / ar korupcijos veiklas, jeigu jos susijusios su vykdoma Sutartimi. Projektuotojas turi teisę atsisakyti pateikti dokumentus ir / ar informaciją, jei tokių dokumentų ir / ar informacijos pateikimas prieštarautų galiojantiems Lietuvos Respublikos teisės aktams. Užsakovas turi teisę reikalauti pakeisti subtiekėją, jei sukčiavimo ir / ar korupcijos atvejis nustatomas jo veikloje. Projektuotojui neįvykdžius šiame punkte nurodytų įsipareigojimų arba įvykdžius juos netinkamai, Užsakovas įgyja teisę nutraukti Sutartį ir reikalauti iš Projektuotojo dėl to patirtos žalos atlyginimo.

15.4. Šalys susitaria, kad Paslaugų kokybė yra esminė Sutarties sąlyga.

1. KONFIDENCIALUMO ĮSIPAREIGOJIMAI

16.1. Projektuotojas privalo visą su Sutartimi ir jos vykdymu susijusią informaciją (pateiktą žodžiu ir raštu) laikyti privačia ir konfidencialia ir neatskleisti tretiesiems asmenims arba kitaip jos neviešinti be Užsakovo išankstinio rašytinio sutikimo, išskyrus atvejus, kai:

* + 1. tokią informaciją būtina atskleisti Projekto įgyvendinime dalyvaujantiems asmenims, įskaitant, bet neapsiribojant, Projektuotojo atstovu, Pagrindiniu personalu, Projektuotojo personalu, Subrangovais, auditoriais bei patarėjais, tačiau tik tiek, kiek būtina žinoti tam, kad būtų pasiektas tikslas, kuriuo atitinkama informacija yra atskleidžiama ir užtikrinant, kad tokie asmenys būtų įsipareigoję užtikrinti informacijos konfidencialumą ne mažesne apimtimi negu yra nustatyta šioje Sutartyje;
    2. to reikalaujama pagal taikytinų teisės aktų reikalavimus;
    3. tokia informacija, nepažeidžiant šios Sutarties, jau buvo viešai atskleista Užsakovo arba kitų tokią teisę turinčių asmenų;

taip pat viešai atskleistos informacijos niekaip nekomentuoti (nevertinti, netvirtinti jos teisingumo ir (ar) neteisingumo, neteikti nuomonių dėl jos ir pan.).

* 1. Pažeidus šiame skyriuje numatytus įsipareigojimus, Projektuotojas įsipareigoja už kiekvieną pažeidimo atvejį sumokėti Užsakovui 3000 (trijų tūkstančių) Eur dydžio baudą, kuri laikoma Šalių iš anksto įvertintais minimaliais Užsakovo nuostoliais, kurių dydžio Užsakovas neturi įrodinėti ir kurie turi būti atlyginami visais atvejais. Netesybų (baudos/delspinigių) sumokėjimas neatleidžia Projektuotojo nuo pareigos atlyginti Užsakovo nuostolių, kurių nepadengia numatytos netesybos.
  2. Konfidencialumo įsipareigojimai išlieka ir po Sutarties pasibaigimo.
  3. Jei kyla klausimų ir (ar) nuomonių nesutarimų ar tam tikra informacija laikytina konfidencialia, Užsakovo sprendimas turi būti galutinis

1. DARBUOTOJAI IR ĮRANGA

17.1. Projektuotojas turi laiku pateikti Užsakovo Projekto vadovo raštiškam patvirtinimui prašymus dėl bet kokio eksperto, nenurodyto jo pasiūlyme, paskyrimo.

17.2. Projektuotojas turi imtis visų priemonių, kad užtikrintų pakankamą administravimą, sekretoriavimą ir vertimo paslaugas, ir savo darbuotojus aprūpintų priemonėmis, leidžiančiomis jiems efektyviai atlikti savo konkrečias pareigas.

17.3. Projektuotojas neturi teisės keisti pagrindinių ekspertų nepranešęs Užsakovui. Projektuotojas gali pasiūlyti pakeitimą tokiais atvejais:

17.3.1. eksperto mirties, ligos ar nelaimingo atsitikimo atvejais;

17.3.2. atsiradus ar paaiškėjus interesų konfliktui;

17.3.3. jei tampa būtina pakeisti ekspertą dėl bet kokių kitų priežasčių, kurių negali kontroliuoti Projektuotojas (pvz., atsistatydinimas, darbo pobūdžio pasikeitimas ir t.t.).

17.4. Projektuotojas siūlydamas pakeisti ekspertą turi raštiškai pagrįsti tokio keitimo būtinumą bei gauti Užsakovo rašytinį pritarimą naujai keičiamam darbuotojui.

17.5. Projekto eigoje, raštišku ir pagrįstu pareikalavimu Užsakovas gali paprašyti pakeitimo, papildomo eksperto paskyrimo, jei jis mano, kad bet kuris Projektuotojo ekspertas yra netinkamas arba neatlieka savo pareigų pagal Sutartį, arba atsisako ar negali dirbti savo deklaracijoje nurodytu laiku, arba tinkamam Paslaugų įvykdymui reikalinga paskirti papildomus ekspertus.

17.6. Sutarties Bendrųjų sąlygų 17.5 punkto atveju keičiant ekspertą, jį pakeičiantis asmuo turi turėti kvalifikaciją ir patirtį, atitinkančią Pirkimo dokumentuose nustatytus kvalifikacijos reikalavimus. Projektuotojui nesugebant parūpinti atitinkamos kvalifikacijos ir / ar patirties eksperto, Užsakovas gali nuspręsti pasinaudoti Sutarties įvykdymo užtikrinimu ir / ar nutraukti Sutartį, jei jos tinkamam įvykdymui iškyla grėsmė.

17.7. Už papildomus kaštus, susijusius su ekspertų pakeitimu, yra atsakingas Projektuotojas. Tada, kai ekspertas nėra pakeičiamas nedelsiant, ir praeina tam tikras laikotarpis kol naujas ekspertas perima jo funkcijas, Projektuotojas iki naujo eksperto atvykimo privalo paskirti laikiną ekspertą, arba imtis kitų priemonių tam, kad kompensuotų laikiną trūkstamo eksperto nebuvimą. Užsakovas turi teisę sustabdyti mokėjimus už tą laikotarpį, kai nėra eksperto ar jį pakeičiančio asmens.

17.8. Projektuotojo eksperto keitimas įforminamas Projekto vadovo potvarkiu.

1. DARBO VALANDOS IR ATOSTOGOS

18.1. Projektuotojo pagrindinių ekspertų, teikiančių Paslaugas, metinių atostogų laikas Sutarties vykdymo laikotarpiu derinamas raštu su Užsakovu.

18.2. Projektuotojas privalo atsižvelgti į Paslaugų teikimo vietoje švenčiamas valstybines šventes, poilsio dienas ir religinius ar kitokius papročius.

1. **SUTARTIES GALIOJIMAS**

19.1 Sutarties galiojimo terminas nustatytas Sutarties Specialiojoje dalyje.

19.2. Jei bet kuri šios Sutarties nuostata tampa ar pripažįstama visiškai ar iš dalies negaliojančia, tai neturi įtakos kitų Sutarties nuostatų galiojimui.

19.3. Nutraukus Sutartį ar jai pasibaigus, lieka galioti Šalių prievolės, susijusios su atsakomybe bei atsiskaitymais tarp Šalių pagal šią Sutartį, taip pat visos kitos prievolės, kurios išlieka po Sutarties nutraukimo ar pasibaigimo.

1. SUTARTIES PAKEITIMAI

20.1. Sutarties sąlygos Sutarties galiojimo laikotarpiu gali būti keičiamos laikantis Lietuvos Respublikos pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo ir Sutarties nuostatų.

20.2. Sutarties pakeitimai taip pat galimi, jeigu:

20.2.1. Užsakovo Projekto vadovas, nekeisdamas Sutarties dalyko, Paslaugų apimčių, terminų ir kainos, turi teisę raštišku Nurodymu pakeisti vieno darbo (Paslaugos) elementą kitu ar jį papildyti atitinkamai sumažinant kitą elementą, pakeisti nurodytą seką, metodą (šiuo atveju Projektuotojas privalo teikti Paslaugas vadovaudamasis Užsakovo Projekto vadovo Nurodymais). Tokie Sutarties pakeitimai neturi turėti įtakos pagrindinio Sutarties tikslo ir galutinio Sutarties įvykdymo termino. Pakeitimai galioja, kada yra sudaryti raštu ir yra pasirašyti įgaliotų Šalių atstovų.

1. SUTARTIES PAŽEIDIMAS

21.1. Sutarties pažeidimu laikytinas bet koks Sutarties įsipareigojimų nevykdymas arba netinkamas vykdymas.

21.2. Vienai Sutarties Šaliai pažeidus Sutartį, nukentėjusioji Šalis turi teisę:

21.2.1. reikalauti kitos Šalies vykdyti sutartinius įsipareigojimus;

21.2.2. reikalauti atlyginti nuostolius;

21.2.3. reikalauti sumokėti netesybas arba kitas kompensacijas;

21.2.4. pasinaudoti Sutarties įvykdymo užtikrinimu;

21.2.5. vienašališkai nutraukti Sutartį Sutartyje numatytais atvejais ir tvarka;

21.2.6. taikyti kitus Lietuvos Respublikos teisės aktų nustatytus teisių gynimo būdus.

21.3. Jeigu Užsakovas negalės įvykdyti savo sutartinių įsipareigojimu Statytojui dėl Projektuotojo kaltės pažeidus Sutartį, nuostoliai, kuriuos sąlygojo netinkamas ir nesavalaikis Projektuotojo Sutarties vykdymas, netinkamų, teisės aktams ir / ar Sutarčiai prieštaraujančių sprendimų priėmimas, yra laikoma žala Užsakovui, kurią privalo atlyginti Projektuotojas, ir jos dydis yra lygus Užsakovo gautų reikalavimų dėl nuostolių/ netesybų ir kitų reikalavimų iš Statytojo dydžiui. Projektuotojas patvirtina, kad šis Užsakovo reikalavimas yra pagrįstas ir įsipareigoja ne ginčo tvarka sumokėti šią sumą Užsakovui.

1. SUTARTIES NUTRAUKIMAS

22.1. Sutartis gali būti nutraukiama raštišku Šalių susitarimu.

22.2. Projektuotojas turi teisę vienašališkai nutraukti Sutartį pranešęs Užsakovui prieš 10 (dešimt) darbo dienų, jei:

22.2.1. Užsakovas nepagrįstai neapmoka Projektuotojui Užsakovo patvirtintos sąskaitos po to, kai pasiekiamas 20 (dvidešimties) procentų Bendros Sutarties kainos su PVM, jei Sutarčiai taikomas, delspinigių įsiskolinimas (Sutarties Bendrųjų sąlygų 10.5.3 punktas). Tokiais atvejais Užsakovas privalo visiškai sumokėti Projektuotojui už tinkamai ir kokybiškai suteiktas Paslaugas;

22.2.2. Užsakovas netinkamai vykdo savo įsipareigojimus pagal Sutartį ir tai yra esminis Sutarties pažeidimas, kurio Užsakovas neištaiso per Projektuotojo nustatytą protingą terminą;

22.2.3. Užsakovui iškeliama bankroto ar restruktūrizavimo byla arba Užsakovas yra paskelbiamas nemokiu.

22.3. Užsakovas bet kada turi teisę vienašališkai nutraukti Sutartį, apie tokį Sutarties nutraukimą pranešdamas Projektuotojui prieš 10 *(*dešimt) darbo dienų, pasilikti sau Sutarties įvykdymo užtikrinimą ir reikalauti atlyginti visus Užsakovo nuostolius bei netesybas, kai:

22.3.1. Projektuotojas netinkamai vykdo savo įsipareigojimus pagal Sutartį ir tai yra esminis Sutarties pažeidimas, kurio Projektuotojas neištaiso per Užsakovo nustatytą protingą terminą;

22.3.2. Projektuotojas per Užsakovo nurodytą laikotarpį neįvykdo Užsakovo nurodymo pašalinti Sutarties vykdymo trūkumus;

22.3.3. Projektuotojas atsisako vykdyti arba ignoruoja Užsakovo nurodymus;

22.3.4. kai Projektuotojas sudaro subteikimo sutartį neinformavęs Užsakovo ;

22.3.5. Pasiekus maksimalią 20 (dvidešimties) procentų Bendros Sutarties kainos su PVM, jei Sutarčiai taikomas, delspinigių skaičiavimo ribą (Sutarties Bendrųjų sąlygų 10.5.2 punktas).

22.3.6. Projektuotojas tampa nemokus arba jo atžvilgiu pradedama bankroto, likvidavimo, restruktūrizavimo, reorganizavimo procedūra arba jis sudaro susitarimus su savo kreditoriais, yra sustabdęs savo veiklą ar jam dėl šių dalykų yra pradėtos atitinkamos procedūros, arba yra bet kokioje panašioje situacijoje, kylančioje dėl panašios procedūros, numatytos Lietuvos Respublikos ar Projektuotojo registracijos šalies teisės aktuose;

22.3.7. Projektuotojas (ir / arba jo vadovas, ir / arba jo buhalteris ar kitas asmuo turintis teisę surašyti ir pasirašyti projektuotojo apskaitos dokumentus) teismo sprendimu yra pripažintas kaltu dėl pažeidimo, susijusio su Projektuotojo profesine veikla;

22.3.8. Projektuotojo veiksmai (neveikimas) nesuderinami su jo profesinės veiklos etikos principais;

22.3.9. Projektuotojas (fizinis asmuo) arba Projektuotojo (juridinio asmens) vadovas ar ūkinės bendrijos tikrasis narys (nariai), turintis (turintys) teisę juridinio asmens vardu sudaryti sandorį ir buhalteris (buhalteriai) ar kitas (kiti) asmuo (asmenys), turintis (turintys) teisę surašyti ir pasirašyti Projektuotojo apskaitos dokumentus įsiteisėjusiu apkaltinamuoju teismo nuosprendžiu pripažintas (pripažinti) kaltu už dalyvavimą nusikalstamame susivienijime, jo organizavimą ar vadovavimą jam, už kyšininkavimą, tarpininko kyšininkavimą, papirkimą, sukčiavimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, mokesčių nesumokėjimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, o dėl kitų valstybių Projektuotojų - yra priimtas ir įsiteisėjęs apkaltinamasis teismo nuosprendis už 2014 m. vasario 26 d. Europos Parlamento ir Tarybos direktyvos 2014/24/EB 57 straipsnio 1 dalyje išvardytuose Europos Sąjungos teisės aktuose apibrėžtus nusikaltimus. Taip pat kai Projektuotojas (juridinis arba fizinis asmuo) įsiteisėjusiu apkaltinamuoju teismo nuosprendžiu pripažintas kaltu už nusikalstamas veikas nuosavybei, turtinėms teisėms ir turtiniams interesams, intelektinei ar pramoninei nuosavybei, ekonomikai ir verslo tvarkai, finansų sistemai, valstybės tarnybai ir viešiesiems interesams;

22.3.10. Pagal kitą iš ES biudžeto finansuojamą pirkimų procedūrą ar dotacijos skyrimo procedūrą buvo paskelbta, kad Projektuotojas pažeidė Sutartį nesugebėdamas vykdyti savo sutartinių įsipareigojimų;

22.3.11. Įvyksta bet kokie organizaciniai pakeitimai, reiškiantys Projektuotojo juridinio asmens teisinės formos ar valdymo pasikeitimą ir galintys turėti neigiamos įtakos Sutarties vykdymui, nebent toks pasikeitimas būtų Šalių suderintas raštu;

22.3.12. Projektuotojas nepateikia reikalaujamų draudimų, garantijų, užtikrinimų, arba jei asmuo, duodantis garantiją, yra nepajėgus laikytis savo įsipareigojimų;

22.3.13. Kitais Sutartyje ir teisės aktuose numatytais atvejais.

22.4. Užsakovas taip pat turi teisę vienašališkai, nesikreipdamas į teismą nutraukti šią Sutartį raštu įspėjęs Projektuotoją prieš 10 (dešimt) darbo dienų, jeigu Užsakovas priima sprendimą neplėtoti ir nestatyti Statinio. Šiame punkte numatyta teise Užsakovas gali pasinaudoti tik tuomet, kai visiškai atsiskaito su Projektuotoju už jo suteiktas Paslaugas.

22.5. Jei Sutartis nutraukiama Sutarties sąlygų 22.3 punkte numatytais atvejais arba kitais atvejais, kuomet Projektuotojas pažeidžia Sutartį, Projektuotojui nėra atlyginami jokie jo patirti nuostoliai.

22.6. Užsakovas po Sutarties nutraukimo kuo skubiau patvirtina suteiktų Paslaugų vertę. Jei Sutartis nutraukiama, Užsakovas sumoka Projektuotojui tik už jo tinkamai iki Sutarties nutraukimo suteiktas Paslaugas. Projektuotojas parengia ataskaitą apie Sutarties nutraukimo dieną Projektuotojo Užsakovui suteiktų Paslaugų vertę.

22.7. Sutarties nutraukimas Užsakovo iniciatyva dėl Projektuotojo kaltės nepanaikina Užsakovo teisės reikalauti iš Projektuotojo priskaičiuotų netesybų, taip pat atlyginti nuostolius, įskaitant bet neapsiribojant, kainų skirtumą, susidarantį Užsakovui įsigyjant Paslaugas iš trečiųjų asmenų.

22.8. Užsakovas taip pat turi teisę vienašališkai nutraukti Sutartį, jei dėl bet kokių priežasčių Sutarties įgyvendinimui numatyta ES, kitų fondų ar valstybės biudžeto finansinė parama neskiriama, jos skyrimas suspenduojamas ar dėl kitų objektyvių priežasčių kyla grėsmė netekti tokio finansavimo. Šiuo atveju Užsakovas privalo atlyginti Projektuotojui už tinkamai pagal Sutartį faktiškai suteiktas Paslaugas, tačiau neprivalo atlyginti Projektuoto galimų nuostolių dėl tokio Sutarties nutraukimo (negautų pajamų ir kt.).

22.9. Sutarties nutraukimas atleidžia Sutarties Šalis nuo Sutarties vykdymo.

22.10. Ssutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo.

22.11. Kai Sutartis nutraukta, Projektuotojas gali reikalauti grąžinti jam viską, ką jis yra perdavęs Užsakovui vykdydamas Sutartį, jeigu jis tuo pačiu metu grąžina Užsakovui visa tai, ką buvo iš pastarojo gavęs. Kai grąžinimas natūra neįmanomas ar nepriimtinas dėl Sutarties dalyko pasikeitimo, atlyginama pagal to, kas buvo gauta, vertę pinigais, jeigu toks atlyginimas neprieštarauja protingumo, sąžiningumo ir teisingumo kriterijams. Jeigu Sutarties vykdymas yra tęstinis ir dalinis, galima reikalauti grąžinti tik tai, kas buvo gauta po Sutarties nutraukimo. Restitucija neturi įtakos sąžiningų trečiųjų asmenų teisėms ir pareigoms.

22.12. Sutartis gali būti nutraukta ir kitais negu šioje Sutartyje nurodytais ir Civiliniame kodekse nustatytais atvejais ir tvarka.

1. PATIKRINIMAI IR TIKRINIMAI, KURIUOS ATLIEKA ES INSTITUCIJOS (*jei taikoma*)

23.1. Projektuotojas įsipareigoja leisti TID, EK ir kitoms susijusioms atsakingoms LR ir ES institucijoms patikrinti Sutarties įgyvendinimą, tikrinant dokumentus ar atliekant patikrinimus vietoje, bei leis, reikalui esant, atlikti pilną apskaitą pagrindžiančių dokumentų, apskaitos dokumentų ir bet kokių kitų dokumentų, susijusių su projekto finansavimu, auditą. Tokie tikrinimai gali įvykti Sutarties vykdymo metu ir per 5 *(penkerius*) metus po Sutarties pasibaigimo.

23.2. Be to, Projektuotojas įsipareigoja leisti TID ir EK atlikti patikrinimus vietoje pagal ES teisės aktų nustatytas procedūras, skirtas tam, kad nuo sukčiavimo ir kitų neatitikimų būtų apsaugoti finansiniai ES interesai.

23.3. Projektuotojas įsipareigoja suteikti TID ir EK atstovams priėjimą prie vietų, kuriose yra vykdoma Sutartis, įskaitant jo informacines sistemas bei visus dokumentus ir duomenų bazes, susijusius su techniniu ir finansiniu projekto valdymu, ir imsis priemonių jų darbui palengvinti. Priėjimas TID ir EK atstovams bus suteiktas konfidencialumo trečiųjų šalių atžvilgiu pagrindu, pagal įstatymų, kurių šie tretieji asmenys privalo laikytis, įpareigojimus. Visi reikiami dokumentai turi būti lengvai prieinami ir užpildyti taip, kad jų tyrimas būtų lengvesnis, ir Projektuotojas turi informuoti Užsakovą apie jų tikslią buvimo vietą.

23.4. Projektuotojas privalo užtikrinti, kad bet kuris subtiekėjas taip pat leis atlikti šiame spunke numatytus patikrinimus jame numatytomis sąlygomis.

1. NENUGALIMOS JĖGOS APLINKYBĖS (*FORCE MAJEURE*)

24.1. Šalis nėra laikoma atsakinga už bet kokių įsipareigojimų pagal šią Sutartį neįvykdymą ar dalinį neįvykdymą, jeigu Šalis įrodo, kad tai įvyko dėl neįprastų aplinkybių, kurių Šalys negalėjo kontroliuoti ir protingai numatyti, išvengti ar pašalinti jokiomis priemonėmis, pvz.: Vyriausybės sprendimai ir kiti aktai, kurie turėjo poveikį Šalių veiklai, politiniai neramumai, streikai, paskelbti ir nepaskelbti karai, kiti ginkluoti susirėmimai, gaisrai, potvyniai, kitos stichinės nelaimės. Nenugalimos jėgos aplinkybėmis laikomos aplinkybės, nurodytos Lietuvos Respublikos civilinio kodekso 6.212 str. ir Atleidimo nuo atsakomybės esant nenugalimos jėgos (*force majeure*) aplinkybėms taisyklėse, patvirtintose Lietuvos Respublikos Vyriausybės 1996 m. liepos 15 d. nutarimu Nr. 840. Nustatydamos nenugalimos jėgos aplinkybes Šalys vadovaujasi Lietuvos Respublikos Vyriausybės 1997 m. kovo 13 d. nutarimu Nr. 222 „Dėl nenugalimos jėgos (*force majeure*) aplinkybes liudijančių pažymų išdavimo tvarkos patvirtinimo“ (su vėlesniais pakeitimais ir papildymais). Šalys susitaria, kad Pažymos dėl nenugalios jėgos aplinkybių egzistavimo išdavimas yra tik vienas iš galimų įrodymų, pagrindžiančių galimą nenugalimos jėgos aplinkybių egzistavimą, tačiau ji gali būti paneigta kitais įrodymais ar argumentais ir Šalims neturi privalomos galios. Esant nenugalimos jėgos aplinkybėms, Sutarties Šalys Lietuvos Respublikos teisės aktuose nustatyta tvarka yra atleidžiamos nuo atsakomybės už Sutartyje numatytų prievolių neįvykdymą, dalinį neįvykdymą arba netinkamą įvykdymą, o įsipareigojimų vykdymo terminas atitinkamai pratęsiamas.

24.2. Šalis, prašanti ją atleisti nuo atsakomybės, privalo pranešti kitai Šaliai raštu apie nenugalimos jėgos aplinkybes nedelsiant, bet ne vėliau kaip per 3 *(tris*) darbo dienas nuo tokių aplinkybių atsiradimo ar paaiškėjimo, pateikdama įrodymus, kad ji ėmėsi visų pagrįstų atsargumo priemonių ir dėjo visas pastangas, kad sumažintų išlaidas ar neigiamas pasekmes, o taip pat pranešti galimą įsipareigojimų įvykdymo terminą. Pranešimo taip pat reikalaujama, kai išnyksta įsipareigojimų nevykdymo pagrindas.

24.3. Pagrindas atleisti Šalį nuo atsakomybės atsiranda nuo nenugalimos jėgos aplinkybių atsiradimo momento arba, jeigu laiku nebuvo pateiktas pranešimas, nuo pranešimo pateikimo momento. Jeigu Šalis laiku neišsiunčia pranešimo arba neinformuoja, ji privalo kompensuoti kitai Šaliai žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.

24.4. Esant nenugalimos jėgos aplinkybėms, Paslaugų teikimo terminas pratęsiamas laikotarpiui, skaičiuojamam nuo 24.3 punkte aprašyto momento iki tada, kai nenugalimos jėgos aplinkybės išnyks.

1. GINČŲ NAGRINĖJIMO TVARKA

25.1. Šiai Sutarčiai ir visoms iš šios Sutarties atsirandančioms teisėms ir pareigoms taikomi Lietuvos Respublikos teisės aktai. Sutartis sudaryta ir turi būti aiškinama pagal Lietuvos Respublikos teisę.

25.2. Bet kokie nesutarimai ar ginčai, kylantys tarp Šalių dėl šios Sutarties, sprendžiami derybų keliu. Šalims nepavykus susitarti, bet kokie ginčai, nesutarimai ar reikalavimai, kylantys iš šios Sutarties ar susiję su ja, jos pažeidimu, nutraukimu ar galiojimu, neišspręsti Šalių susitarimu, sprendžiami Lietuvos Respublikos teismuose Lietuvos Respublikos teisės aktų nustatyta tvarka.

**26. SUTARTIES VYKDYMO SUSTABDYMAS / PRATĘSIMAS**

* 1. Jeigu Projektuotojui teikiant Paslaugas atsiranda trukdžių arba kitokių kliūčių, trukdančių tinkamai teikti Paslaugas pagal Sutartį, jis privalo raštu nedelsdamas, bet ne vėliau kaip per 1 (vieną) kalendorinę dieną, apie tai pranešti Užsakovui, pateikdamas minėtų aplinkybių egzistavimo įrodymus. Tokiu atveju Projektuotojas turi teisę prašyti Užsakovo sustabdyti Paslaugų teikimą, kol bus pašalinti nurodyti trukdžiai ar kliūtys. Užsakovui sutikus, Paslaugų teikimas gali būti sustabdomas tik minėtų aplinkybių egzistavimo laikotarpiui, ir jas pašalinus Projektuotojas privalo nedelsiant atnaujinti Paslaugų teikimą.
  2. Projektuotojas privalo nedelsiant, bet ne vėliau kaip per 1 (vieną) kalendorinę dieną, sustabdyti Paslaugų arba jų dalies teikimą, gavęs raštišką pranešimą iš Užsakovo, kuriame nurodoma tai padaryti. Paslaugų teikimo sustabdymas nereiškia Sutarties nutraukimo.
  3. Jei Užsakovas sustabdo Paslaugų teikimą daugiau nei 60 (šešiasdešimt) dienų ne dėl Projektuotojo kaltės ir ne dėl aplinkybių, kurių atsiradimo rizika tenka Projektuotojui, Projektuotojas gali rašytiniu pranešimu pareikalauti leidimo atnaujinti Paslaugų teikimą per 30 (trisdešimt) kalendorinių dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.
  4. Jeigu Paslaugų teikimas sustabdomas ilgiau nei 90 (devyniasdešimt) dienų, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.
  5. Sutarties vykdymo sustabdymas savaime nesuteikia Projektuotojui teisės reikalauti Paslaugų atlikimo termino pratęsimo.
  6. Projektuotojas turi teisę į Paslaugų vykdymo pratęsimą, tačiau tik tuo atveju, jei tokių aplinkybių Projektuotojas negalėjo iš anksto numatyti. Aplinkybės, kuriomis grindžiama būtinybė pratęsti Paslaugų teikimo laiką, jokiu būdu negali priklausyti nuo Projektuotojo. Kiekvienu tokiu atveju, Projektuotojas raštu nedelsdamas, bet ne vėliau kaip per 1 (vieną) kalendorinę dieną, apie tai praneša Užsakovui, pateikdamas minėtų aplinkybių egzistavimo įrodymus. Nurodytas aplinkybes vertina Užsakovas. Užsakovui sutikus, Paslaugų teikimo pratęsimas galimas tik minėtų aplinkybių egzistavimo laikotarpiui.

**28. AVANSINIO MOKĖJIMO UŽTIKRINIMAS *(jei taikoma)***

28.1. Avansinio mokėjimo užtikrinamo dydis ir būdas yra numatytas Sutarties Specialiosiose sąlygose.

28.2. Avansinis mokėjimas gali būti užtikrintas mokėjimo pavedimu ar pirmo pareikalavimo, banko garantija / draudimo bendrovės laidavimu.

28.3. Bankui / draudimo bendrovei, išduodantiems garantiją / laidavimo raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktą „BB+“ arba agentūros „Moody‘s“ suteiktas „Ba1“ ilgalaikio skolinimosi reitingas. Jei finansų grupės bankui, draudimo bendrovei arba filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / laidavimo rašto išdavimo dieną turi turėti ne mažesnius nei aukščiau nurodyta reitingus (*taikoma, jeigu numatomo pirkimo vertė / pirkimo objekto dalies yra didesnė kaip 1 500 000,00 (vienas milijonas penki šimtai tūkstančių) eurų be PVM*).

28.4. Bankui / draudimo bendrovei, išduodantiems garantiją / garantinį raštą, jų išdavimo dieną taikomas ne mažesnis kaip kredito agentūrų „Fitch Ratings“ ar „Standart & Poor‘s“ suteiktas „A-“ arba agentūros „Moody‘s“ suteiktas „A3“ ilgalaikio skolinimosi reitingas. Jei finansų grupės bankui, draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas / draudimo bendrovė garantijos / garantinio rašto išdavimo dieną turi turėti ne mažesnius nei aukščiau nurodyta reitingus. (*taikoma, jeigu numatomo pirkimo / pirkimo objekto dalies vertė yra didesnė kaip 10 000 000,00 (dešimt milijonų) Eur be PVM*);

28.5. Užsakovui gavus informacijos, jog bankas / draudimo bendrovė, išdavę garantiją / laidavimo raštą, nebeatitinka Sutartyje keliamų reikalavimų, Projektuotojas įsipareigoja per 14 (keturiolika) kalendorinių dienų nuo Užsakovo reikalavimo pateikti banko / draudimo bendrovės garantiją / laidavimo raštą, atitinkančius Sutarties reikalavimus;

28.6. Visoms banko / draudimo bendrovės išduotoms garantijoms / garantiniams raštams turi būti taikoma Lietuvos Respublikos teisė ir tarptautinių prekybos rūmų patvirtintos taisyklės - „The ICC Uniform rules for demand guarantees“ (Leidinio Nr. 758). Avansinio mokėjimo užtikrinimą patvirtinantys dokumentai Užsakovui turi būti teikiami tik elektroniniu būdu.

1. ETIKOS SĄLYGOS
   1. Be Užsakovo išankstinio raštiško sutikimo Projektuotojas ir jo darbuotojai, arba bet kuri kita bendrovė, su kuria Projektuotojas bendradarbiauja ar yra susijęs, negali, netgi kaip padėjėjas ar subrangovas, Sutarties objektu susijusiam Projektui teikti kitas paslaugas, atlikti darbus ar tiekti įrangą. Šis draudimas taip pat taikytinas visoms kitoms programoms ar projektams, kurie, dėl Sutarties pobūdžio, gali tapti Projektuotojo interesų konflikto priežastimi.
   2. Projektuotojas visuomet turi veikti garbingai ir nešališkai, kaip to reikalauja jo profesijos elgsenos kodeksas. Be išankstinio Užsakovo sutikimo Projektuotojas negali daryti viešų pareiškimų apie Sutartį ir /arba jos vykdymą.
   3. Per visą Sutarties galiojimo laiką Projektuotojas ir jo darbuotojai turi gerbti žmogaus teises ir įsipareigoti nepažeisti šalies gavėjos politinių, kultūrinių ir religinių papročių, laikytis įdarbinimo bei kitų reikalavimų, numatytų Lietuvos Respublikos teisės aktuose. Projektuotojui nesilaikant šiame skyriūje nustatytų reikalavimų, Užsakovas įgyja teisę nutraukti Sutartį ir reikalauti iš Projektuotojo dėl to patirtos žalos atlyginimo.
   4. Projektuotojas negali priimti jokio kitokio su Sutartimi susijusio apmokėjimo, išskyrus Sutarties Specialiosiose sąlygose nurodytą apmokėjimą.
   5. Projektuotojas įsipareigoja susilaikyti nuo sukčiavimo ir/ar korupcijos veiklos, imtis priemonių, užkertančių kelią šioms veikloms atsirasti ir informuoti Užsakovą apie Projektuotojo ir/ar subrangovo įmonėje identifikuotas sukčiavimo ir/ar korupcijos veiklas. Užsakovui pareikalavus, Projektuotojas įsipareigoja pateikti dokumentus ir/ar informaciją apie Projektuotojo ar subrangovo įmonėje identifikuotas sukčiavimo ir/ar korupcijos veiklas, jeigu jos susijusios su vykdoma Sutartimi. Projektuotojas turi teisę atsisakyti pateikti dokumentus ir/ar informaciją, jei tokių dokumentų ir/ar informacijos pateikimas prieštarautų galiojantiems Lietuvos Respublikos teisės aktams. Užsakovas turi teisę reikalauti pakeisti subrangovą, jei sukčiavimo ir/ar korupcijos atvejis nustatomas jo veikloje. Projektuotojui neįvykdžius šiame punkte nurodytų įsipareigojimų arba įvykdžius juos netinkamai, Užsakovas įgyja teisę nutraukti Sutartį ir reikalauti iš Rangovo dėl to patirtos žalos atlyginimo.
   6. Projektuotojas leis Europos Komisijai, Europos kovos su sukčiavimu tarnybai, Europos Audito Rūmams, Įgyvendinančiajai institucijai ar kitiems nepriklausomiems asmenims, įpareigotiems veikti Europos Komisijos institucijų vardu, taip pat kitoms nacionalinėms institucijoms (Valstybės kontrolei ir kt.) patikrinti Sutarties įgyvendinimą.

Tuo tikslu Projektuotojas įsipareigoja minėtų institucijų atstovams arba darbuotojams suteikti galimybę susipažinti su visais dokumentais ir duomenų bazėmis, susijusiais su Sutarties vykdymu, laikantis konfidencialumo reikalavimų leisti kopijuoti su Sutarties vykdymu susijusią informaciją ir dokumentus, ir imtis visų veiksmų tam, kad palengvintų jų darbą.

1. BAIGIAMOSIOS NUOSTATOS
   1. Nė viena Šalis neturi teisės perleisti visų arba dalies teisių ir pareigų pagal šią Sutartį jokiai trečiajai šaliai be išankstinio raštiško kitos Šalies sutikimo.
   2. Bet kokios nuostatos negaliojimas ar prieštaravimas Lietuvos Respublikos įstatymams ar kitiems norminiams teisės aktams šioje Sutartyje neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.
   3. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.
   4. Sutartis sudaryta lietuvių kalba, yra Šalių perskaityta ir suprasta.
   5. Šią Sutartį sudaro Sutarties Specialiosios sąlygos, jų priedai ir Sutarties Bendrosios sąlygos. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms.
   6. Pirkimo dokumentai ir jų paaiškinimai (patikslinimai), jei tokių būtų, Projektuojo pateiktas pasiūlymas ir jo paaiškinimai, jei tokių būtų, yra neatskiriamos šios Sutarties dalys.
   7. Esant neatitikimams ar prieštaravimams tarp Specialiųjų sąlygų priedų, pirmenybė teikiama pirmam pagal eiliškumą, nurodytą Sutarties Specialiosiose sąlygose, priedui.
   8. Sutarties Šalys, keisdamos Sutarties Bendrųjų sąlygų nuostatas, apie tai nurodo Sutarties Specialiosiose sąlygose.

|  |
| --- |
| **UAB Geležinkelio tiesimo centras**  Trikampio g. 10 Lentvaris, LT-25112 Trakų raj.  Įmonės kodas 181628163  PVM mokėtojo kodas LT816281610  Tel.:(8 5) 2693202, faksas: (8 5) 2824975  El. paštas: [info@gtc.lt](mailto:info@gtc.lt)  AB SEB bankas  A.s. LT70 7044 0600 0040 1776  Vytautas Radzevičius  Generalinis direktorius |
|  |